अधिकारी र धिमाल निर्वाचित
रुपेश अधिकारी र दीपेन्द्र धिमाल अखिल नेपाल फुटबल संघ (एन्फा) को केन्द्रीय सदस्य निर्वाचित भएका छन् । २१ सदस्यीय कार्यसमितिमा बाँकी रहेको दुई सदस्यका लागि बुधबार भएको विशेष साधारणसभामा सबैभन्दा बढी मत हासिल गर्दै उनीहरू निर्वाचित भएका छन् ।
काठमाडौँ — रुपेश अधिकारी र दीपेन्द्र धिमाल अखिल नेपाल फुटबल संघ (एन्फा) को केन्द्रीय सदस्य निर्वाचित भएका छन् । २१ सदस्यीय कार्यसमितिमा बाँकी रहेको दुई सदस्यका लागि बुधबार भएको विशेष साधारणसभामा सबैभन्दा बढी मत हासिल गर्दै उनीहरू निर्वाचित भएका छन् ।अधिकारीले सर्वाधिक ५४ मत प्राप्त गरे भने धिमालको पक्षमा ४७ मत रह्यो । प्रतिस्पर्धामा रहेका लोकेन्द्र गुरुङले ४५ मत र दीपक थापाले ४७ मत पाए । यी चार उम्मेदवारले असार ६ गते भएको निर्वाचनमा समान ३९ मत प्राप्त गरेपछि दुई सदस्यका लागि विधानअनुसार फेरि निर्वाचन गरिएको हो ।धिमाल मोरङ जिल्ला फुटबल संघका पूर्वअध्यक्ष हुन् भने अधिकारी मनोनीत पूर्वकेन्द्रीय सदस्य थिए । भ्रष्टाचारको अभियोगमा फिफाले दोषी ठहर गरेका गणेश थापा पक्षको समर्थन पाएका अधिकारी एन्फाका निवर्तमान अध्यक्ष कर्माछिरिङ शेर्पानिकट हुन् । उनै शेर्पालाई ६ मतले हराएर अध्यक्ष चुनिएका पंकजविक्रम नेम्वाङ समूहका हुन् धिमाल । दुई सदस्य निर्वाचित भएसँगै एन्फाको २१ सदस्यीय कार्यसमितिले पूर्णता पाएको छ । 